Ο **Βλαντιμίρ Πέτροβιτς**, γεννημένος στις 27 Ιανουαρίου 1977 στο Βελιγράδι της Σερβίας, είναι παλαίμαχος επαγγελματίας καλαθοσφαιριστής, ο οποίος αγωνιζόταν ως σμολ φόργουορντ.

Σταδιοδρομία σε συλλόγους
-------------------------

Ο Πέτροβιτς ξεκίνησε τη σταδιοδρομία του από την Παρτιζάν Βελιγραδίου σε ηλικία δεκαεπτά ετών και στα τρία χρόνια που παρέμεινε στον σύλλογο, κατέκτησε τρία πρωταθλήματα και ένα κύπελλο Σερβίας. Στην συνέχεια, μεταγράφηκε στην Μπόρατς Τσάτσακ και την Ζόρκα Σαμπάτς, πριν υπογράψει το καλοκαίρι του 1999 στον Άρη Θεσσαλονίκης. Με τους "κίτρινους" αγωνίστηκε σε 17 παιχνίδια στην πρώτη του σεζόν και 24 ακόμη το 2000-01, πετυχαίνοντας συνολικά 186 πόντους σε 41 αγώνες (Μ.Ο. 4,6).

Την σεζόν 2001-02 φόρεσε την φανέλα του ΚΑΟΔ, όπου αγωνίστηκε σε όλους τους αγώνες της κανονικής περιόδου του πρωταθλήματος με μέσο όρο 11,6 πόντων, με την ομάδα της Δράμας να μην καταφέρνει να αποφύγει τον υποβιβασμό.

Το 2002-03 υπέγραψε στην ισπανική Κάθερες αλλά στα μέσα της σεζόν μεταγράφηκε στην Άλμπα Βερολίνου, στην οποία παρέμεινε και για τη σεζόν 2003-04. Με την γερμανική ομάδα αγωνίστηκε συνολικά σε 57 αγώνες, σκοράροντας 692 πόντους (Μ.Ο. 12,1) και κατακτώντας το νταμπλ το 2003.

Την σεζόν 2004-05 ξεκίνησε στην ισπανική Μπρέογκαν και ολοκλήρωσε την χρονιά στην Ιταλία και την Μοντεπάσκι Σιένα, πριν επιστρέψει στον Άρη το 2005-06 βοηθώντας τους "κίτρινους" να κερδίσουν την έξοδο τους στην Ευρωλίγκα.

Ακολούθησε η πορεία του στην Παρί-Λεβαλουά, την Βίρτους Μπολόνια, στην σέρβικη Μέγκα Βιζούρα και στην πολωνική Άνβιλ Βλότσλαβεκ, πριν επιστρέψει στην Ελλάδα και τον Πανελλήνιο για την σεζόν 2008-09.

Την επόμενη χρονιά αγωνίστηκε με την ομάδα του Ηρακλή για το πρωτάθλημα της Α2 βοηθώντας την ομάδα της Θεσσαλονίκης να κερδίσει την άνοδο της στην ανώτερη κατηγορία. Παρέμεινε στους "κυανόλευκους" και την επόμενη σεζόν αλλά η ομάδα του Ηρακλή κατατάχθηκε τελευταία και υποβιβάστηκε.

Το καλοκαίρι του 2011 υπέγραψε στον Απόλλωνα Πατρών, με τον οποίο αγωνίστηκε σε 21 αγώνες για το πρωτάθλημα της Α2, σκοράροντας 327 πόντους (Μ.Ο. 15,5). Παρέμεινε εκεί για δύο ακόμη σεζόν παίζοντας στην πλειοψηφία των αγώνων της ομάδας για το πρωτάθλημα της Α1.

Το 2014 συμφώνησε με την ομάδα του Προμηθέα Πατρών, στην οποία παρέμεινε για δύο σεζόν.

Παραπομπές
----------

1. ↑  «V. Petrovic - ACB.COM». Αρχειοθετήθηκε από το πρωτότυπο στις 26 Απριλίου 2018. Ανακτήθηκε στις 20 Φεβρουαρίου 2016.
2. ↑  Ημερολόγιο αγώνων - insports.eu[*νεκρός σύνδεσμος*]
3. ↑  «ιστορια - ΚΑΟΔ». Αρχειοθετήθηκε από το πρωτότυπο στις 22 Νοεμβρίου 2015. Ανακτήθηκε στις 20 Φεβρουαρίου 2016.
4. ↑  Vladimir Petrovic aus Caceres zu Alba - Sport
5. ↑  Geschichte: ALBA BERLIN Basketballteam
6. ↑  ΠΕΤΡΟΒΙΤΣ - ΣΤΕΡΓΙΟΥ Βλάντιμιρ - Παίκτης - Ε.Σ.Α.Κ.Ε.
7. ↑  Communiqué du Paris BR - Vladimir PETROVIC
8. ↑  Vladimir Petrovic :: Virtuspedia
9. ↑  BeoExcell :: Transfers
10. ↑  ««Βόμβα» με Πέτροβιτς το Παγκράτι! - Pamesports.gr». Αρχειοθετήθηκε από το πρωτότυπο στις 18 Σεπτεμβρίου 2014. Ανακτήθηκε στις 20 Φεβρουαρίου 2016.
11. ↑  Συνεχίζει στον Ηρακλή ο Πέτροβιτς : aek365
12. ↑  Μπάσκετ Ηρακλής O Πέτροβιτς στον Απόλλωνα Πάτρας![*νεκρός σύνδεσμος*]
13. ↑  Μπάσκετ: "Ρουκέτα" από τον Προμηθέα που ανακοίνωσε τον Βλ. Πέτροβιτς

Πηγές
-----

* Petrovic-Stergiou Basketball Player Profile
* Vladimir Petrovic-Stergiou Player Profile - RealGM
* Vladimir Petrovic-Stergiou - BGbasket.com[*νεκρός σύνδεσμος*]